De nordjyske internater ser lige nu en stigning i antallet af kaniner, der bliver indleveret. Hos Nordjyllands Internat i Hjallerup er man lige nu ved at bygge flere bure for at huse de mange gnavere. For selvom kaniner længe har været et populært kæledyr blandt danskerne, er der i løbet af de seneste år kommet mere fokus på kaninernes velfærd. Det fortæller dyreværnschef hos Dyrenes Beskyttelsen, Yvonne Johansen i en pressemeddelelse. - Derfor bliver folk opmærksomme på, at den kanin, de måske har siddende i et lille bur bagerst i haven, ikke har det så godt, som de troede, siger hun. Det er ifølge dyreværnschefen en af grundene til, at så mange flere kaniner bliver indleveret til de danske dyreinternater. I 2021 fik 722 kaniner nye hjem via internaterne, og selvom vi ikke er kommet langt ind i 2022 ser det også ud til at blive et travlt år for kaninerne. Dyreinternat udbygger kaninkapacitet Hos Nordjyllands Dyreinternat bor der lige nu fem kaniner. Men det tal stiger snart. For internatet arbejdet på at udbygge kapaciteten, fordi de forventer et forholdsvist stort antal af indleverede kaniner. - Vi har set en stigning det seneste år, og vi får stadig flere henvendelser fra folk, der gerne vil af med deres kaniner, siger Karina Fisker. Hun er internatleder hos Nordjyllands internat i Hjallerup, og hun håber, at danskerne vil sætte sig godt ind i dyrenes behov, inden de anskaffer sig et nyt kæledyr. - Der er heldigvis flere, der nu begynder at forstå, at det ikke er så nemt at have kanin, og så henvender de sig til os og beder om hjælp, siger internatlederen. Men står man med en uønsket kanin lige nu, kan der være lange udsigter til at komme af med den igen. For på Nordjyllands Internat reserverer man pladser til såkaldte vanrøgtssager. Der skal altså være plads til fremtidige kaniner, der bliver fjernet fra deres ejere, fordi de er blevet mishandlet. - Derfor vil mange formentligt opleve ventetid på at komme af med en kanin hos de danske internater, siger Karina Fisker. Kaniner er ikke gode dyr til børn Ifølge et notat fra Center for Forskning i Familiedyrs Velfærd holder tre procent af alle danske familier kaniner. Det svarer til 86.000 familier. Ud af dem er 61 procent anskaffet med henblik på at være et dyr til familiens børn. - Vi oplever, at kaninen står lige for, når ungerne plager om et kæledyr. Hunde er for svære og vi gider ikke kattebakken, siger Yvonne Johansen. Men det er en misforståelse, at kaniner er gode dyr til børn. - Kaniner er ikke et let dyr at holde, men det er der desværre mange, der tror, siger Yvonne Johansen. Hun siger, at det kræver meget viden at holde kaniner, hvis det skal gøres ordentligt. Kaniner har brug for plads og opmærksomhed. Og korrekt foder og masser af aktivering er essentielt for deres velfærd, lyder det.

Opsummering:
Kaninerne har overhalet hundene, når det gælder dyr, der har brug for hjælp i Danmark. Dyrenes Beskyttelse advarer mod at holde kaniner som kæledyr til børnene.